Genesi 41 | Beibele Inthaneteng | Phetolelo ya Lefase le Lefsa
41 Ya re mafelelong a nywaga e mebedi ya go tlala, Farao a lora+ a eme nokeng ya Nile.
2 A lora a bona dikgomo tše šupago tše dibotse tša go nona di rotoga di etšwa nokeng ya Nile, gomme tša fula bjang+ nokeng ya Nile.
3 Bjale go be go na le dikgomo tše dingwe tše šupago tše di bego di rotoga ka morago ga tšona di etšwa nokeng ya Nile, di be di befile e bile di otile,+ gomme tša ema go bapa le dikgomo tšela tše dingwe leribeng la noka ya Nile.
4 Ke moka dikgomo tšeo tša ja dikgomo tšela tše šupago tše dibotse tša go nona.+ Gona moo Farao a phafoga.+
5 Lega go le bjalo, o ile a boela a robala gomme a lora ka lekga la bobedi. A lora a bona diako tše šupago tša mabele di etšwa lehlakeng letee, di nonne e bile e le tše dibotse.+
6 Ka morago ga moo, gwa mela+ diako tše šupago tše disesane tšeo di tšhumilwego ke phefo ya bohlabela.+
7 Ke moka diako tšeo tše disesane tša metša diako tšela tše di nonnego tša go tlala.+ Farao a napa a phafoga gomme a lemoga gore o be a lora.
8 Mesong moya wa gagwe wa ferekana.+ A romela lentšu gore go bitšwe boramalea ka moka ba Egipita+ le dihlalefi+ ka moka tša gona, gomme Farao a ba laodišetša ditoro tšela a di lorilego.+ Eupša gwa se be le yo a kgonago go di hlathollela Farao.
9 Ke moka yo mogolo wa batšheladino a bolela le Farao+ a re: “Lehono ke ipolela dibe.+
10 Wena Farao o be o galefetše bahlanka ba gago.+ Ke moka wa lahlela nna le yo mogolo wa baapei ba dinkgwa kgolegong ya ntlo ya molaodi wa bahlapetši.+
11 Ka morago ga moo nna le yena re ile ra lora ditoro ka bošego botee. Yo mongwe le yo mongwe wa rena a lora toro yeo e nago le tlhathollo+ ya yona.
12 Gona moo re be re na le lesogana la Moheberu,+ e lego mohlanka wa molaodi wa bahlapetši.+ Ge re mo laodišetša ditoro tša rena,+ a re hlathollela tšona. A hlathollela yo mongwe le yo mongwe go ya ka toro ya gagwe.
13 Gwa direga ka wona mokgwa woo a re hlatholletšego ka gona. Wena o ile wa mpušetša modirong wa ka,+ eupša wa fega yo mogolo wa baapei ba dinkgwa.”+
14 Farao a romela lentšu gore go bitšwe Josefa,+ gore ba mo tliše ka go akgofa go tšwa moleteng wa kgolego.+ Ka gona a beola+ gomme a apara diaparo+ tše dingwe a tla go Farao.
15 Ke moka Farao a re go Josefa: “Ke lorile toro, eupša ga go yo a kgonago go e hlatholla. Bjale ke kwele go bolelwa ka wena gore ge o kwele toro o kgona go e hlatholla.”+
16 Josefa a napa a araba Farao a re: “Ga se nna yo a swanetšego go godišwa! Modimo ke yena a tlago go nea wena Farao tlhathollo e kgahlišago, e sego nna.”+
17 Farao a bolela le Josefa a re: “Ke lorile ke eme leribeng la noka ya Nile.
18 Gwa rotoga dikgomo tše šupago tše dibotse tša go nona di etšwa nokeng ya Nile, gomme tša fula bjang nokeng ya Nile.+
19 Bjale go be go na le dikgomo tše dingwe tše šupago tše di bego di rotoga ka morago ga tšona, di be di gwametše, di befile kudu e bile di otile.+ Ga se ka ka ka bona tša go ota go swana le tšona mo nageng ka moka ya Egipita.
20 Dikgomo tšeo tša ja tšela tša pele tše šupago tša go nona.+
21 Ya re ge di tsene ka dimpeng tša tšona, gwa se bonagale gore di tsene ka ge ponagalo ya tšona e be e sa befile go etša mathomong.+ Gona moo ke ile ka phafoga.
22 “Ka morago ga moo torong ya ka ke ile ka bona diako tše šupago di etšwa lehlakeng letee, e le tše di tletšego e bile e le tše dibotse.+
23 Ka morago ga moo, gwa mela diako tše šupago tša go omelela, tše disesane tšeo di tšhumilwego ke phefo ya bohlabela.+
24 Diako tšeo tše disesane tša metša diako tšela tše šupago tše dibotse.+ Ka gona ke ile ka botša boramalea+ toro ye, eupša gwa se be le yo a kgonago go ntlhathollela yona.”+
25 Ke moka Josefa a botša Farao a re: “Ditoro tša gago wena Farao di na le tlhathollo e tee. Modimo wa therešo o go boditše seo a tlago go se dira.+
26 Dikgomo tše šupago tše dibotse ke nywaga e šupago. Ka mo go swanago diako tše šupago tše dibotse ke nywaga e šupago. Ditoro tša gago di na le tlhathollo e tee.
27 Dikgomo tše šupago tša go ota le tša go befa tše di rotogilego ka morago ga tšona ke nywaga e šupago; diako tše šupago tše di se nago selo tšeo di tšhumilwego ke phefo ya bohlabela+ e tla ba nywaga e šupago ya tlala.+
28 Ka gona, go etša ge ke boletše le wena Farao, Modimo wa therešo o go utolletše seo a tlago go se dira.+
29 “Go tla nywaga e šupago ya mokhora o mogolo nageng ka moka ya Egipita.
30 Eupša ka morago ga yona go tla latela nywaga e šupago ya tlala. Mokhora ka moka wa nageng ya Egipita o tla lebalwa gomme naga ya welwa ke tlala.+
31 Nywaga yeo ya mokhora mo nageng e ka se sa tsebja ka baka la tlala yeo e tla tlago ka morago ga moo, ka gobane tlala yeo e tlo ba e šoro kudu.
32 Therešo ya gore toro yeo e boeleditšwe gabedi go wena Farao e bolela gore taba yeo e tiišitšwe ke Modimo wa therešo, gomme yena Modimo wa therešo+ o tla dira seo ka go akgofa.+
33 “Bjale anke wena Farao o nyake monna wa temogo le yo bohlale gomme o mmee gore a okamele naga ya Egipita.+
34 Anke Farao a gate mogato ka gore a bee balebeledi ba okamele naga ye,+ gomme go tlišwe go bona karolo ya bohlano ya puno ya naga ya Egipita nywageng e šupago ya mokhora.+
35 Anke ba kgoboketše dijo ka moka tša nywaga ye e tlago ya mokhora, ba kgobele mabele ao mong wa ona e tlago go ba Farao gore e tle e be dijo tša mo metseng,+ gomme ba a boloke.
36 Dijo tšeo e tla ba tša go fepa naga nywageng e šupago ya tlala yeo e tlago go wela naga ya Egipita,+ e le gore naga ye e se fedišwe ke tlala.”+
37 Seo ya ba se se kgahlišago mahlong a Farao le go bahlanka ba gagwe ka moka.+
38 Ka gona Farao a re go bahlanka ba gagwe: “Na go na le monna yo mongwe yo a swanago le yo, yo a nago le moya wa Modimo?”+
39 Ka morago ga moo Farao a botša Josefa a re: “Ka ge Modimo a go tsebišitše tše ka moka,+ ga go na yo a nago le temogo le bohlale go etša wena.+
40 Ke wena o tlago go okamela ntlo ya ka,+ gomme setšhaba sa ka se tla go kwa ka mo go feletšego.+ Se nna ke tlago go go feta ka sona ke sedulo sa bogoši feela.”+
41 Farao a oketša ka go botša Josefa gore: “Tseba gore ke go bea gore o okamele naga ka moka ya Egipita.”+
42 Gona moo Farao a rola palamonwana ya gagwe+ seatleng sa gagwe a e rweša Josefa seatleng, gomme a mo apeša diaparo tša lešela le boletiana la linene, a ba a mo rweša le pheta ya gauta molaleng.+
43 Go feta moo, a mo nametša koloi ya maemo a bobedi ka go hlomphega yeo a bego a na le yona,+ gore ba tle ba mo hlomphe ka go goeletša ka gore, “Afreke!”* Ka go re’alo a mmea gore a okamele naga ka moka ya Egipita.
44 Farao a buša a re go Josefa: “Ke nna Farao, eupša mo nageng ka moka ya Egipita ga go na motho yo a tlago go emiša seatla sa gagwe goba lenao la gagwe ka ntle le tumelelo ya gago.”+
45 Ka morago ga moo Farao a reela Josefa leina a re ke Tsafenathe-panea, gomme a mo nea Asenatha+ morwedi wa Potifera moperisita wa kua Oni+ gore e be mosadi wa gagwe. Josefa a ya a sepela le naga ya Egipita.+
46 Josefa o be a na le nywaga e masometharo+ ge a be a ema pele ga Farao kgoši ya Egipita.
Ke moka Josefa a tloga pele ga Farao a ya a sepela le naga ka moka ya Egipita.
47 Nywageng e šupago ya mokhora naga e ile ya tšweletša dijo tše dintši kudu.+
48 Josefa a kgoboketša dijo ka moka tša nywaga e šupago tšeo di tšwelego nageng ya Egipita, gomme a di boloka metseng.+ Dijo tše di tšwago tšhemong yeo e dikologilego motse o mongwe le o mongwe a di boloka moo motseng wa gona.+
49 Josefa a kgobela mabele a lekanago le lešabašaba la lewatle ka bontši,+ go fihlela ge mafelelong ba tlogela go a ela ka gobane e be e le a mantšintši.+
50 Pele ga ge ngwaga wa tlala o etla Josefa o ile a belegelwa barwa ba babedi+ ke Asenatha morwedi wa Potifera moperisita wa kua Oni.
51 Ka gona Josefa a reela leitšibulo la gagwe leina a re ke Manase,*+ ka gobane ge a tsopolwa o itše: “Modimo o ntebaditše mathata a ka ka moka le ntlo ka moka ya tate.”+
52 Wa bobedi o mo reetše leina la Efuraime,*+ ka gobane ge a tsopolwa o itše: “Modimo o nkatišitše nageng ya mohlako wa ka.”+
53 Mafelelong nywaga e šupago ya mokhora yeo e kilego ya ba gona nageng ya Egipita ya fela,+
54 ke moka gwa thoma nywaga e šupago ya tlala go etša ge Josefa a boletše.+ Tlala ya ba gona dinageng ka moka, eupša nageng ka moka ya Egipita go be go na le dijo.+
55 Mafelelong naga ka moka ya Egipita ya welwa ke tlala gomme batho ba llela Farao ba nyaka dijo.+ Ke moka Farao a botša batho ka moka ba Egipita a re: “Eyang go Josefa. Selo le ge e le sefe seo a le botšago sona, le se direng.”+
56 Tlala ya aparela lefase ka moka.+ Ge tlala e be e ipha matla nageng ya Egipita, Josefa a bula dišego ka moka tšeo ba bego ba na le tšona a rekišetša Baegipita.+
57 Go feta moo, batho ba lefaseng ka moka ba tla Egipita go tlo reka dijo go Josefa, ka gobane tlala e be e iphile matla lefaseng ka moka.+
^ Seo se bolelwago ke lentšu le la Seegipita leo le fetoletšwego gore le bitšege ka Seheberu ga se sa tšwa se tsebja.
^ Leina le le ra gore, “Yo a Lebatšago; Molebatši.”
^ Leina le le ra gore, “Moenywagabedi.”